Udtalelse om aktioner af nyskabende karakter under strukturfondene 1995-1999 - Retningslinjer for 2. programrunde af EFRU's artikel 10-aktioner (96/C 100/25)

Regionsudvalget besluttede den 5. december 1994 under henvisning til EF-traktatens artikel 198 C at afgive initiativudtalelse om det ovennævnte emne.

Det forberedende arbejde blev henvist til Underudvalg 1 »Regionaludvikling, Økonomisk Udvikling, Finansielle Spørgsmål på Lokalt og Regionalt Plan«, som udpegede Bengt Holgersson og Dennis Pettitt til ordførere.

I forbindelse med udarbejdelsen af udtalelsen har ordførerne også taget hensyn til Kommissionens arbejdsdokument vedrørende »Nyskabende strukturfondsaktioner 1995-1999 - Retningslinjer for den anden aktionsrække i henhold til artikel 10 i EFRU-forordningen« og til Underudvalg 4's (Bypolitik) forslag til supplerende udtalelse.

Regionsudvalget vedtog på den 9. plenarforsamling den 20.-21. september 1995 (mødet den 21. september 1995) følgende udtalelse.

Indledning

Under henvisning til traktaten om oprettelse af Det Europæiske Fællesskab, især traktatens artikel 130,

og ud fra følgende betragtninger:

Fællesskabet skal ifølge traktaten udvikle og fortsætte sin indsats for at styrke sin økonomiske og sociale samhørighed og skal navnlig stræbe efter at mindske forskellene mellem de forskellige områder og forbedre situationen i de mindst begunstigede områder,

dette mål understøttes af EFRU-forordningens artikel 10, som fremmer samarbejds- og innovationsprojekter gennemført i fællesskab af lokale og regionale myndigheder;

fremsætter Regionsudvalget følgende forslag udtalelse:

Indledende bemærkning til Europa-Kommissionens fremgangsmåde

Regionsudvalget beklager, at Europa-Kommissionen uden at afvente Regionsudvalgets udtalelse, og uden at Kommissionens arbejdsdokumenter foreligger på alle officielle sprog, har bebudet, at en række projekttyper inden for rammerne af EFRU-forordningens artikel 10 allerede til september vil blive udbudt i licitation.

Generelle bemærkninger

1. De regionale og lokale myndigheders erfaringer fra den første periode af gennemførelsen af EFRU-forordningens artikel 10 viser stor deltagelse i de pågældende undersøgelser og pilotprogrammer. Regionsudvalget tilslutter sig helt, at disse initiativer fortsættes i den anden gennemførelsesperiode. Det bifalder også den ændring af strukturfondsforordningerne, som giver mulighed for, at alle tre fonde kan iværksætte nyskabende aktioner. For at tilskynde til, at ESF og EUGFL anvendes til nyskabende aktioner, ser Regionsudvalget gerne, at nogle pilotprojekter finansieres via disse fonde. Kommissionen bør bevæge sig i retning af en integreret strategi med hensyn til udnyttelsen af midler fra alle tre fonde til nyskabende projekter.

2. I forbindelse med artikel 10-initiativerne

- er forskellige EU-regioner ført sammen med henblik på erfaringsudveksling, især mellem støtteberettigede og ikke-støtteberettigede regioner,

- er der taget fat på problemer i grænseregioner i og uden for EU,

- er der indledt undersøgelser af EU-politikkernes konsekvenser for den fysiske planlægning i erkendelse af, at virkningerne af sådanne politikker kan overskride de nationale grænser.

3. Det er almindelig anerkendt, at bestemmelserne i artikel 10 udgør et potentielt værdifuldt og fleksibelt instrument, hvormed Fællesskabet kan støtte nyskabende interregionale projekter, som ikke er omfattet af de generelle EFRU-programmer. Ikke-støtteberettigede regioners mulighed for at dele deres erfaringer med andre og deltage i fællesskabsprogrammer i partnerskab med mindre begunstigede områder ses som en værdifuld metode til fremme af samhørigheden og et bredere kendskab til Fællesskabets mål og aktiviteter.

4. Artikel 10-støtten skal først og fremmest fungere som katalysator eller prøveballon for nyskabende eksperimenter inden for samarbejde og udvikling. De finansierede projekter har været små projekter, som kan gennemføres i større målestok, hvis en evaluering viser, at de er vellykkede. Både INTERREG- og URBAN-initiativerne er udviklet på grundlag af de erfaringer, der er gjort med artikel 10-finansierede projekter.

5. Regionsudvalget konstaterer derfor med skuffelse, at de midler, der forventes at stå til rådighed for perioden 1994-1999, ligger betydeligt under forordningernes tilladte maksimum på 1 %. Det fremgår faktisk ikke klart af dokumentet, hvordan man er nået frem til et budgetforslag på 400 millioner ECU for perioden 1996-1999.

6. Kommissionen opfordres til at overveje mulighederne for at tildele disse foranstaltninger yderligere støttemidler op til den grænse, som er fastsat i forordningerne. Kommissionen bør også overveje at afsætte en større del af midlerne til fleksible formål end fastlagt i retningslinjerne, da det meget vel kan tænkes, at artikel 10-midlerne i betragtning af deres eksperimentelle karakter, kan bruges til formål, som er vanskelige at forudsige i dag.

7. Regionsudvalget anerkender de muligheder, artikel 10 frembyder, for at fremme målet om større samhørighed og konvergens, men de lokale og regionale myndigheders erfaringer med at søge støtte i perioden 1989-1993 viser, at der må gennemføres forvaltningsmæssige ændringer og forbedringer i den anden programperiode med henblik på:

- at bevare entusiasmen for de foreslåede aktioner,

- at sikre en optimal udnyttelse af begrænsede ressourcer, og

- så vidt muligt undgå, at ansøgernes arbejde er spildt.

8. Regionsudvalget noterer sig, at Kommissionen i retningslinjerne anerkender behovet for forbedrede forvaltningsmetoder. Retningslinjerne indeholder imidlertid for mange detaljerede krav, hvilket synes at stride imod, at artikel 10-projekterne skal være nyskabende samtidig med, at de gennemføres i beskeden målestok.

9. Nedenfor foreslås på grundlag af indhøstede erfaringer nogle generelle principper for tildeling af artikel 10-midler:

a) Artikel 10-projekter må have et klart mål. Dette gælder navnlig grænseoverskridende og interregionalt samarbejde, hvor et fællesprojekt skal have et klart fælles tema.

b) For alle foranstaltninger må der være klare udvælgelseskriterier; udbudsproceduren har ofte været tidkrævende, og kriterierne for projektgodkendelse ofte uforudsigelige og uigennemsigtige. Forslag bør ikke kunne afvises uden konkret begrundelse med det resultat, at ansøgerens indsats var spildt.

Kommissionen bør overveje at finansiere opfølgningsarbejde, der går ud på at aflægge nyt besøg på projekter for at vurdere deres effektivitet og varighed.

c) Forvaltningen af artikel 10-projekter bør baseres på »bottom up«-princippet. De lokale og regionale myndigheder har tidligere været og vil også i den nye periode være vigtige partnere i sådanne projekter. De bør derfor sammen med deres nationale organisationer og Regionsudvalget deltage i fastlæggelsen af kriterierne for tildeling af artikel 10-midler og i projektforberedelsen, så det sikres, at projekterne er forenelige med de regionale og lokale udviklingsstrategier.

d) Initiativer, som fremmer nye former for samarbejde mellem kommuner, amter og regioner, bør prioriteres højt.

e) Der bør fortsat tilskyndes til samarbejde mellem fattige og velstående regioner.

f) Nogle regioner mener, at der, hvad angår interregionalt samarbejde i almindelighed, har været stor uligevægt i den første periode vedrørende støttetildelingen, idet grænseoverskridende samarbejde modtager mere støtte end andre interregionale samarbejdsinitiativer. Hertil kommer, at Kommissionens ønske om at lægge større vægt på samarbejde på tværs af landegrænser har gjort det vanskeligere for regioner med lange kyststrækninger at opnå støtte via INTERREG til grænseoverskridende samarbejde. Kommissionen bør sørge for større ligevægt i støttetildelingen til projekter mellem regioner med og uden fælles landegrænse og sikre, at kystregioner ikke forfordeles, hvad angår adgangen til støtte.

g) Projektfinansieringen bør, hvor det er muligt, være flerårig.

h) Det er sandsynligt, at andre regioner samt Kommissionen vil kunne drage nytte af de erfaringer, som indhøstes af deltagere i samarbejdsprojekter. Der bør derfor gøres en større indsats for at udbrede kendskabet til resultaterne af projekterne og udnytte denne erfaring i fastlæggelsen af fremtidige politikker.

i) Det bør overvejes at reklamere mere i de forskellige områder for artikel 10-finansierede projekter, så offentligheden bliver mere bevidst om Fællesskabets bidrag.

j) Som påpeget af Underudvalg 4 bør man ved iværksættelsen af nyskabende aktioner til fremme af den økonomiske udvikling på lokalt og regionalt plan i mange områder være opmærksom på de store og mellemstore byers rolle som motor for den økonomiske udvikling.

k) For perioden 1995-1999 bør foranstaltningerne i henhold til artikel 10, i overensstemmelse med Kommissionens forslag, udvides til også at omfatte netværk mellem Den Europæiske Unions regioner og byer og deres partnere i de central- og østeuropæiske nabolande og Middelhavsområdet. I disse grænseregioner bør der i 1995-1999 iværksættes samarbejdsprojekter inden for samtlige strukturfondenes støtteområder for at forbedre deres muligheder for optagelse i EU.

10. Regionsudvalget forventer, at Kommissionen vil nære ønske om at tage et vist hensyn til den geografiske balance ved fordelingen af støttemidler til artikel 10-projekter, men mener, at det, som Kommissionen først og fremmest skal undersøge, er, om støttefordelingen opfylder de relevante kriterier. Dette forhindrer ikke et relativt bredt spektrum af mulige samarbejdstemaer som led i en fleksibel anvendelse af artikel 10-midlerne. Det må være projektets kvalitet - og ikke tema eller geografi - der er afgørende for dets udvælgelse.

11. Oprettelsen af Regionsudvalget har styrket de regionale og lokale myndigheders rolle, både med hensyn til at øve indflydelse på fællesskabspolitikkerne og med hensyn til at sikre en bedre anskueliggørelse af disse politikker. Kommissionen agter at holde medlemslandene informeret om sine planer i form af årlige rapporter til Det Rådgivende Udvalg for Udvikling og Omstilling i Regionerne.

12. De lokale og regionale myndigheder vil imidlertid gennem Regionsudvalget kunne bidrage væsentligt til udbredelsen af informationer om både vellykkede og mindre vellykkede projekter på lokalt og regionalt plan, og derved sikre, at et bredt publikum kan drage lære af de indhøstede erfaringer. Forslaget om at tilstille Regionsudvalget en årlig rapport om interregionalt samarbejde er et vigtigt første skridt til at inddrage Regionsudvalget og medlemslandenes myndigheder i denne proces. Kommissionen bør imidlertid gå videre og sikre, at medlemskab af Det Rådgivende Udvalg for Udvikling og Omstilling i Regionerne ikke skal være forbeholdt repræsentanter for medlemsstaterne, men også stå åbent for repræsentanter for de regionale og lokale myndigheder.

13. Regionsudvalget henviser til, at artikel 10-støtten via støtte af nyskabende projekter bl.a. sigter mod at indsamle erfaringer om nye ideer og støttemetoder inden for regionaludvikling. Disse erfaringer kan derefter indgå i debatten om den fremtidige planlægning og anvendelse af fællesskabsstøtteinstrumenterne på de pågældende politikområder. Med henblik på større gennemsigtighed er det nødvendigt at foretage en grundig bearbejdning af erfaringerne fra støtteperioden og tage egnet højde for dem gennem udarbejdelse af nye støttemekanismer. Regionsudvalget anmoder derfor Kommissionen om løbende at holde det orienteret om implementeringen af de prioriteter, der er opstillet i arbejdsdokumentet. Det foreslår, at Regionsudvalget og Kommissionen afholder en fælles konference med deltagelse af de af artikel 10-interventionerne berørte regionale og lokale myndigheder, hvor der udveksles erfaringer med henblik at nå frem til, hvordan Fællesskabets fremtidige strukturstøtte skal udformes.

Bemærkninger om specifikke forslag for fremtiden

a) Nye prioriteter for perioden 1995-1999

14. Regionsudvalget tilslutter sig fuldt ud, at artikel 10-aktiviteterne fortsættes, og at der fokuseres på et begrænset antal prioriteter i den nye periode som fastlagt i Kommissionens retningslinjer. Det hilses velkommen, at der er lagt vægt på fremme af grænseoverskridende, interregionalt og tværnationalt samarbejde, samt at der ydes støtte til tværnationale aktiviteter inden for fysisk planlægning og udviklingen af politikker for byområder.

15. Regionsudvalget støtter de generelle principper for den nye periode. Den øgede geografiske dækning hilses velkommen, da der er behov for at styrke forbindelserne med Central- og Østeuropa, de baltiske stater og Middelhavslandene, men det bør erkendes, at dette i betragtning af de foreslåede budgetmæssige begrænsninger kan føre til en udvanding af ressourcerne. Som følge heraf og for at undgå, at ansøgerne spilder for mange kræfter, må man sikre en ansøgningsprocedure, der er baseret på klare udvælgelseskriterier. Regionsudvalget støtter den vægt, der er lagt på aktioner, som fremmer den økonomiske aktivitet og beskæftigelsen. Der bør tilstræbes større synergi med andre EU-programmer som f.eks. PHARE, TACIS og MED URBS. Desuden må det påses, at der ikke sker overlapning med andre EU-programmer, f.eks. EU-initiativerne URBAN, EMPLOYMENT og ADAPT samt det fjerde rammeprogram. I forbindelse med projekter om teknologisk udvikling og telematik bør der sikres koordinering med det fjerde rammeprogram og andre EU-initiativer på det teknologiske område.

16. Regionsudvalget støtter hovedprincipperne i Kommissionens dokument, men er betænkelig ved forslagene vedrørende finansielle og administrative bestemmelser.

Finansiering

17. Regionsudvalget bekræfter sit ønske om, at Kommissionen anvender støttemidler til artikel 10-projekter op til den grænse på 1 %, som er fastlagt i forordningerne, da de lokale og regionale myndigheder nærer et klart ønske om at drage størst mulig nytte af dette fleksible og nyskabende instrument.

18. Regionsudvalget er særdeles betænkelig ved Kommissionens forslag om generelt at finansiere færre, men større artikel 10-projekter i den anden støtteperiode. Dette skyldes først og fremmest forslaget om at fastsætte støttetærsklen til 1 million ECU for mange projektkategorier. Denne nedre grænse er efter Regionsudvalgets mening sat for højt og vil føre til udelukkelse af mindre eller mindre velstående områder.

19. Regionsudvalget forstår begrundelsen for forslaget - synliggørelse af EU's støttetildeling og en forvaltningsmæssig forenkling - men der er fare for, at artikel 10-støttens hovedsigte gående ud på at finansiere små, nyskabende projekter og fremme samarbejdet mellem alle former for myndigheder tabes af syne. Hvis tærsklen sættes for højt, vil det måske kun være de større og mere velstående myndigheder eller de, der har betydelig erfaring, som føler sig i stand til at ansøge.

20. Ud over at sænke tærsklen for projekter, opfordres Kommissionen til at undersøge mulighederne for:

- at oprette en iværksættelsesfond, som skal bidrage til dækningen af mindre og mindrebemidlede myndigheders udgifter, som foreslået i det forslag til betænkning, som er udarbejdet af HOWITT, medlem af Europa-Parlamentet, på vegne af Europa-Parlamentet,

- at større myndigheder eller nationale og regionale sammenslutninger kan optræde som agenter eller projektledere for de mindre områders myndigheder eller som hovedansvarlige partnere, når de anmodes herom af de mindre områders myndigheder.

21. På lokalt og regionalt plan er der stor viden og erfaring inden for de områder, som er omfattet af artikel 10. Erfaringen viser, at projekter lykkes bedst, når den lokale viden udnyttes. Regionsudvalget mener, at det fortsat bør være de lokale og regionale myndigheder, som selv - med passende inddragelse af deres paraplyorganisationer, AER (Forsamlingen af Regioner i Europa) og CEMR (De Europæiske Kommuners og Regioners Råd) - kan foreslå projekter, ansøge om projektmidler og administrere projekterne. Dette gælder navnlig samarbejdsnet, mens det er mere hensigtsmæssigt at anvende konsulenter til overvågning og evaluering.

22. Regionsudvalget konstaterer med tilfredshed, at de regionale og lokale myndigheder i retningslinjerne anerkendes som partnere. Hvad angår RECITE, noterer Regionsudvalget sig forslaget om, at grupper af regionale eller lokale myndigheder eller disses paraplyorganisationer kan anmodes om at foreslå projekter. Denne fremgangsmåde, som også kunne anvendes i forbindelse med andre artikel 10-initiativer, hilses velkommen.

23. Regionsudvalget ville imidlertid foretrække, at der blev lagt større vægt på at inddrage de lokale og regionale myndigheder i sammensætningen af de styringsorganer, som foreslås oprettet til styring og overvågning af programmets gennemførelse. Regionsudvalget understreger ligeledes nødvendigheden af at styrke de regionale og lokale myndigheders deltagelse i programmet om fysisk planlægning, så det ikke kun er medlemsstaterne, der inddrages. Folkevalgte repræsentanter for lokale og regionale myndigheder bør efter Regionsudvalgets mening være repræsenteret i overvågningsudvalgene.

b) Interregionalt samarbejde og økonomisk fornyelse i regionerne

24. Regionsudvalget noterer sig forslaget om, at aktioner til støtte for internt og eksternt interregionalt samarbejde og nyskabende foranstaltninger samles i ét program.

Internt samarbejde

25. Som følge af den europæiske integrationsproces er der sket en både økonomisk og politisk tilnærmelse mellem kontinentets forskellige områder. De lokale og regionale myndigheder må derfor i øget udstrækning beskæftige sig med forhold uden for deres eget lands grænser. Regionsudvalget bifalder derfor, at der fortsat lægges vægt på internt interregionalt samarbejde.

26. I forbindelse med fortsættelsen af dette program må Kommissionen imidlertid præcisere, hvorledes initiativerne fordeles mellem regioner, der støder op til hinanden, og regioner uden fælles grænse. Der må skabes en rimelig balance, som sikrer, at kystregioner ikke forfordeles. Regionsudvalget anbefaler ligeledes, at der etableres et tættere samarbejde mellem de fattige og de mere velstående områder som foreslået af Kommissionen, men at et sådant samarbejde ikke begrænses til områder, der støder op til hinanden.

PACTE

27. Der er bred tilslutning til idéen om sammenknytning af mindre velstående regioner med de mere velstående regioner. Samarbejde på lokalt og regionalt plan danner grundlaget for en stor del af integrationsbestræbelserne i Europa. De mange forskellige strukturer, ansvarsområder og kompetencer tyder på, at der er meget at lære af denne form for samarbejde.

28. PACTE-programmet har i høj grad bidraget til, at byer og regioner via forbindelser med mere erfarne partnere har kunnet komme i gang med det interregionale samarbejde. Erfaringerne med RECITE-programmet viser, at det ofte er de projekter, der forinden har modtaget PACTE-støtte, som opnår de bedste resultater.

29. Regionsudvalget er derfor bekymret over, at Kommissionen ikke agter at opretholde budgetpost B2 600, som finansierer PACTE-programmet. Regionsudvalget er ikke enig i det synspunkt, som Kommissionen fremsætter i retningslinjerne, at der ikke længere er grund til at skelne mellem bevidstgørelse gennem PACTE-programmet og RECITE's opfølgningsprogrammer. Kommissionen bør tage dette forslag op til fornyet overvejelse.

RECITE

30. De former for interregionalt samarbejde, som dette program muliggør, støttes af Regionsudvalget. Lokale og regionale myndigheders erfaringer bekræfter arbejdsdokumentets bemærkning om, at projekter opnår bedre resultater, når kun et forholdsvis lille antal myndigheder er involveret.

31. Regionsudvalget støtter Kommissionens forslag om at udvide støtteberettigelsen til også at omfatte regioner med naturlige fælles interesser, f.eks. i Middelhavs-, Østersø- og Nordsøområdet. Det bør også gælde regioner, der grænser op til de central- og østeuropæiske lande, der er omfattet af Europa-aftalerne, samt de øvrige initiativer under artikel 10.

Eksternt interregionalt samarbejde, herunder OUVERTURE/ECOS

32. Der er kraftig tilslutning blandt regionale og lokale myndigheder til foranstaltninger, der skal fremme det interregionale samarbejde mellem disse myndigheder i Unionen og i Central- og Østeuropa. Det er vigtigt, at sådanne tiltag omfatter bestræbelser, der bidrager til at konsolidere demokratiet i Østeuropa, navnlig i det tidligere Sovjetunionen.

33. Regionsudvalget konstaterer med tilfredshed, at Kommissionen har anerkendt de lokale og regionale myndigheders erfaringer på området med sit forslag om, at de som hovedansvarlige partnere søger om støttemidler til sådanne samarbejdsprogrammer. Regionsudvalget konstaterer med tilfredshed, at der bl.a. under ECOS/OUVERTURE er gjort fremskridt med at integrere PHARE- og strukturfondsmidler i projekterne. Det er vigtigt, at deltagere fra Central- og Østeuropa kan få medfinansieret deres udgifter, hvis der skal være et ligeværdigt forhold mellem de deltagende parter i et projekt.

Nyskabende aktioner

34. Regionsudvalget støtter generelt de tre punkter, som foreslås for første fase.

- Aktioner vedrørende de regionalpolitiske aspekter i hvidbogen om Vækst, Konkurrenceevne og Beskæftigelse.

- Udviklingen af den europæiske kulturarv.

35. Der er ved at ske en ændring af de forhold, som påvirker udviklingsarbejdet på regionalt og lokalt plan. Det er bl.a. følgende faktorer, der spiller ind:

- nationalstatens mindskede ressourcer,

- tendensen mod internationalisering af den nationale økonomi,

- de øgede muligheder for på lokalt og regionalt plan at påvirke beskæftigelsen,

- det øgede samarbejde mellem samfundets forskellige organisationer,

- behovet for at fremme en bæredygtig udvikling på baggrund af de omfattende miljøproblemer.

36. Konklusionerne er, at kommunerne, amterne og regionerne i højere grad vil komme til at skabe »deres egen« fremtid. Det er på disse niveauer, at den »lokale« viden kan fremmes og på længere sigt udnyttes til udvikling af lokalområdet. Der er derfor et stigende behov for viden om og udvikling af metoder, hvad angår de lokale og regionale myndigheders bidrag til den regionale udvikling. Regionsudvalget understreger derfor betydningen af, at indsatsen på dette område først og fremmest rettes mod sådanne pilotundersøgelser. Der bør også gives prioritet til udbredelsen af resultater enten via dokumenter eller konferencer og seminarer. De lokale og regionale myndigheder bør inddrages fuldt ud i denne proces.

Inddragelse af det lokale potentiale i regionaludviklingen

37. Den seneste forskning har vist, at de regioner, som er bedst i stand til at skabe enhed, også har de bedste forudsætninger for at fremme deres økonomiske udvikling. Ud over de offentlige politiske institutioner er det befolkningens evne til at skabe samhørighed og enhed i nærmiljøet, som danner grundlaget for varige økonomiske fremskridt. Regionsudvalget går derfor helhjertet ind for forslaget. Erfaringer, f.eks. med hensyn til egnsudvikling viser også, at der må gøres en indsats over en bred front. Projekterne må integreres og samordnes med de øvrige lokale aktiviteter, hvis de skal lykkes. Ukonventionelle metoder, til tider kombineret med nye metoder, er ofte effektive. Reglerne må være fleksible for at fremme lokale løsninger på lokale problemer. Det er derfor nødvendigt med alternative metoder, som bør tilpasses det lokale plan.

Teknologisk udvikling og telematik i tilbagestående regioner

38. Regionsudvalget støtter forslaget, men understreger samtidig, at dette er et af de områder, hvor samarbejde mellem fattige og mere velstående regioner vil kunne have den største virkning. Indsatsen bør derfor udvides til også at omfatte et sådant samarbejde. Herudover fremhæver Regionsudvalget den betydning, udviklingen inden for informationsteknologi har med hensyn til at fremme øget decentralisering.

Kulturens betydning for regionaludviklingen

39. Adskillige undersøgelser viser kulturens stigende betydning som udviklingsfaktor. Det er derfor vigtigt, at kulturelle spørgsmål integreres i kommunernes, amternes og regionernes udvikling. Der er imidlertid forskellige meninger om, hvor stor betydning kulturen har i denne sammenhæng. Pilotprojekter vil derfor være nyttige, og Regionsudvalget støtter forslaget.

Fysisk planlægning på fællesskabsplan

40. Regionsudvalget mener, at indsatsen på dette område bør fremme:

- den samfundsmæssige udvikling,

- den økonomiske udvikling og beskæftigelsen,

- de lokale og regionale myndigheders rolle i planlægningsprocessen.

41. Den fortsatte artikel 10-støtte til erfaringsudvekslingsnetværk mellem grænseområder hilses velkommen. På alle regerings- og forvaltningsniveauer er der en stigende erkendelse af behovet for en undersøgelse på fællesskabsplan af spørgsmål vedrørende fysisk planlægning, og man har betragtet indsatsen i forbindelse med Europa år 2000 som værdifuld.

42. Ministrene med ansvar for fysisk planlægning bekræftede på deres møde i Strasbourg den 30. og 31. marts 1995 den fysiske planlægnings betydning for økonomisk og social samhørighed og for en bæredygtig og harmonisk vækst i medlemslandene. Dette hilses velkommen af Regionsudvalget.

43. Regionsudvalget konstaterer med tilfredshed, at dette også er bekræftet i Kommissionens forslag til tre aktionstyper i henhold til artikel 10:

- pilotprojekter i de vigtigste tværnationale planlægningsområder i Europa: Regionsudvalget opfordrer her til, at Kommissionen i højere grad støtter inddragelsen af de regionale og lokale myndigheder fremfor at overlade det til medlemsstaterne,

- nyskabende pilotprojekter inden for specifikke områder: det anerkendes, at hovedpartnerne vil være de regionale og lokale myndigheder, hvilket hilses velkommen af Regionsudvalget,

- udbredelse af viden og fremme af samarbejde.

44. Regionsudvalget pointerer, at Unionen efter udvidelsen omfatter regioner, hvis økonomiske og geografiske karakteristika adskiller sig en del fra regionerne i mange andre medlemslande. De nye områder er tyndt befolkede med store afstande mellem byerne. Dette skaber et anderledes forhold mellem by og opland og disses infrastruktur. Artikel 10-projekter kunne fremme informationsnetværk til udveksling af erfaringer med sådanne områders særlige problemer. Dette gælder også artikel 10-projekter i de central- og østeuropæiske lande, der er omfattet af Europa-aftalerne, med det formål at fremskynde deres integration i EU.

45. Programkriterierne bør muliggøre iværksættelse af projekterne på grundlag af det enkelte medlemslands særlige karakteristika og forhold.

Byernes rolle

46. Regionsudvalget er enig i, at der på EU-plan i højere grad må fokuseres på byernes problemer og bidrages til gennemførelsen af bypolitikker, som er udviklet på nationalt, regionalt og lokalt plan.

47. Regionsudvalget hilser URBAN-initiativet velkommen som et potentielt værdifuldt bidrag til en løsning af byområdernes problemer.

48. Regionsudvalget støtter de artikel 10-aktioner, som skal supplere URBAN-initiativet, men efterlyser større klarhed og gennemsigtighed i projektudvælgelsen. Der må fastlægges klare kriterier.

49. De foreslåede projekter, der sigter på en fælles løsning af visse samfundsproblemer samt på at understøtte innovative projekter og fremme samarbejdet mellem den offentlige og den private sektor, vil bidrage væsentligt til en byudviklingsstrategi, men der bør lægges mere vægt på den rolle, byerne spiller i den økonomiske udvikling, og på udnyttelsen af de organisatoriske muligheder, som regionale og lokale myndigheder har for at føre parter sammen, som kan bidrage til oprettelsen af nye arbejdspladser.

Pilotprojekter i byerne

50. Regionsudvalget foreslår, at Kommissionen træffer afgørelse om artikel 10-pilotprojekter på basis af forslagenes reelle betydning på europæisk plan, navnlig deres nyskabende karakter og demonstrationsværdi. Der bør gives prioritet til de forslag, som viser et reelt engagement i udviklingen af tværnationalt samarbejde om byfornyelse.

Konklusioner

51. Regionsudvalget bifalder den fortsatte støtte til de forskellige initiativer oprettet i henhold til EFRU-forordningens artikel 10. Kommissionen opfordres imidlertid til at overveje, om det foreslåede budget er tilstrækkeligt.

52. Regionsudvalget mener, at Kommissionen bør stille midler til rådighed op til den grænse på 1 %, der er fastsat i forordningerne.

53. Kommissionen anmodes om at sørge for, at de lokale og regionale myndigheder varetager administrationen og beslutningstagningen i forbindelse med artikel 10-projekter.

54. Kommissionen opfordres til at tage hensyn til udtalelsens forslag vedrørende ansøgningsproceduren, støttefordelingen mellem forskellige initiativtyper og udbredelse af informationer baseret på projekterfaringer. Alt dette skal sikre en bedre ressourceudnyttelse i forbindelse med samarbejds- og udviklingsprojekter mellem regionale og lokale myndigheder.

Bruxelles, den 21. september 1995.

Jacques BLANC

Formand for Regionsudvalget

BILAG

Regionsudvalgets supplerende udtalelse

Regionsudvalget besluttede den 5. december 1994 under henvisning til EF-traktatens artikel 198 C at afgive initiativudtalelse om det ovennævnte emne.

Underudvalg 4 »Bypolitik« fik pålagt at udarbejde en supplerende udtalelse. Ordfører: Mary Freehill.

Denne supplerende udtalelse er vedlagt Regionsudvalgets udtalelse (CdR 303/95), vedtaget på den 9. plenarforsamling, mødet den 21. september 1995, som bilag.

Indledning

Underudvalg 4 »Bypolitik« har taget initiativ til udarbejdelse af en supplerende udtalelse om EFRU-forordningens artikel 10 ud fra et byudviklingsperspektiv. Udvalget mener, at dets udtalelse kan blive et vigtigt supplement til udtalelsen fra Underudvalg 1 »Regionaludvikling, Økonomisk Udvikling, Finansielle Spørgsmål på Lokalt og Regionalt Plan«, da artikel 10 har stor interesse for byprojekter.

Betragtninger

1. Samarbejde på basis af projekter, der finansieres i medfør af artikel 10, er med til at styrke den økonomiske og sociale samhørighed i EU.

2. Disse projekter bidrager endvidere til større dybde i den europæiske integration.

3. Lokale og regionale myndigheder spiller i mange tilfælde en vigtig rolle i gennemførelsen af projekterne og er således med til at bringe Europa tættere på borgerne.

4. Store og mellemstore byer spiller en vigtig rolle for den økonomiske udvikling, men kæmper også med store sociale problemer.

5. Byerne bør kunne tackle den forandringsproces, som det indre marked sætter i gang.

6. Byerne har et stort ansvar for, at udviklingen bliver bæredygtig.

Generelle bemærkninger

7. Det bifaldes, at artikel 10-foranstaltningerne i det store og hele fortsætter, dog med en række vigtige ændringer.

8. Det disponible beløb til artikel 10-foranstaltningerne er væsentligt lavere end den ene procent af budgettet, der ifølge EFRU-forordningen kan anvendes til dette formål.

9. Det bifaldes, at Europa-Kommissionen i sin økonomiske politik for kommuner og regioner lader lokale og regionale myndigheder udfylde en vigtig funktion.

10. Det bifaldes, at Urban-pilotprojekterne føres videre i ny udformning.

11. En vigtig del af midlerne anvendes på byprojekter.

12. Det konstateres, at det beløb, der står til rådighed for hvert projekt, forhøjes, og at det også er muligt at yde finansiel støtte til projekter over flere år.

13. Det bifaldes, at der tilskyndes til samarbejde mellem den offentlige og den private sektor.

14. Formålet med artikel 10 er stadigvæk at støtte både interregionale og grænseoverskridende projekter, hvor navnlig lokale og regionale myndigheder spiller en vigtig rolle.

15. Kommissionen lægger stor vægt på samarbejde med regionale og lokale myndigheder i Central- og Østeuropa samt i Middelhavsområdet.

16. Det bifaldes, at der allerede nu tages højde for den eventuelle udvidelse af EU med nye medlemsstater.

17. Samarbejde på lokalt og regionalt niveau med kommuner og regioner i Central- og Østeuropa og i Middelhavsområdet bidrager til de pågældende områders økonomiske udvikling og til en bedre forståelse af de perifere regioners særlige behov, men spiller også en vigtig rolle for styrkelsen af demokratiet.

18. Europa-Kommissionen vil intensivere indsamlingen af statistiske oplysninger om byudvikling.

19. Det bifaldes, at Kommissionen giver en fremtrædende plads til aktiviteter så som seminarer, kongresser og undersøgelser, der bidrager til udbredelse af den viden, der er indvundet gennem de forskellige projekter.

20. Det bifaldes, at »Directoria« føres videre.

21. I de foregående programperioder har ansøgningsprocedurerne været unødigt komplicerede, og de forskellige vurderingskriterier har ikke været tilstrækkeligt klart formuleret.

22. Det bifaldes, at der fremsættes forslag til forbedring af programmernes forvaltning, som skaber større gennemsigtighed i politikken.

23. Det bifaldes, at Regionsudvalget årligt orienteres om forløbet af de forskellige projekter.

Særlige bemærkninger

24. De EFRU-midler, der står til rådighed for artikel 10-aktiviteter, bør øges til 1 % som hjemlet i forordningen.

25. De opstillede prioriteter bør støttes.

26. Da det tidligere er blevet konstateret, at byer spiller en vigtig rolle for den økonomiske udvikling, bør de også tildeles en væsentlig del af artikel 10-midlerne.

27. Ved iværksættelsen af nyskabende aktioner til fremme af den økonomiske udvikling på lokalt og regionalt plan bør man være særlig opmærksom på de store og mellemstore byers rolle som motor for den økonomiske udvikling.

28. De foreslåede projekter, der sigter på en fælles løsning af visse samfundsproblemer samt på at understøtte innovative projekter og fremme samarbejdet mellem den offentlige og den private sektor, vil bidrage væsentligt til en byudviklingsstrategi, men der lægges ikke tilstrækkelig vægt på den rolle, byerne spiller i den økonomiske udvikling, eller på udnyttelsen af de organisatoriske muligheder, regionale og lokale myndigheder har for at føre parter sammen, som kan bidrage til oprettelsen af nye arbejdspladser.

29. Byernes rolle på disse to felter bør genspejles mere direkte i den politiske strategi.

30. Projekterne bør bidrage til oprettelsen af nye arbejdspladser - en prioritet i hvidbogen om vækst, konkurrenceevne og beskæftigelse.

31. Projekterne bør også bidrage til en bæredygtig økonomisk udvikling og bør således tilpasses den bymiljøpolitik, som udformes inden for GD XI. De bør endvidere opfylde den lokale Agenda 21's krav om miljøvenlige byprojekter.

32. Der bør tilstræbes større synergi med andre EU-programmer som f.eks. PHARE, TACIS og MED URBS.

33. Man må passe på, at der ikke sker en overlapning med andre EU-programmer, f.eks. EU-initiativerne URBAN, EMPLOYMENT og ADAPT, men også det fjerde rammeprogram.

34. I forbindelse med projekter om teknologisk udvikling og telematik bør der sikres koordinering med det fjerde rammeprogram og andre EU-initiativer på det teknologiske område.

35. Forhøjelsen af støttebeløbet per projekt vil nedbringe antallet af projekter, hvilket måske kan bringe målet om, at EU skal komme nærmere på borgerne, i fare. Det er derfor nødvendigt at videreføre mindre projekter som i PACTE-programmet.

36. Artikel 10-initiativerne inden for fysisk planlægning skal føres videre, men bør kunne tages op til fornyet overvejelse afhængigt af udfaldet af debatten om dette spørgsmål på regeringskonferencen.

37. Forslaget om en reserve på 5 % af det samlede budget muliggør en smidigere behandling af projektforslag, som ikke kan indgå i den normale procedure.

38. Der bør arbejdes på at forenkle procedurerne yderligere og på at gøre kriterierne mere gennemsigtige.

39. Forslaget til ny forvaltningsstruktur og den bedre formidling af resultaterne vil bidrage væsentligt til at øge artikel 10-projekternes gennemslagskraft.

40. Forslagene til forbedring af effektiviteten støttes.

41. Dette understreger behovet for en samlet EU-tilgang til bypolitik, der udstikker retningslinjer for mønsterprojekterne, jf. Regionsudvalgets udtalelse om bypolitik i Den Europæiske Union.

42. Medlemsstaternes indsats bør begrænses til en bedre koordinering af den økonomiske udviklingspolitik på lokalt, regionalt, nationalt og EU-plan.

43. Det bør ikke kun være repræsentanter for medlemsstaterne, men også for regionale og lokale myndigheder, der kan blive medlemmer af Det Rådgivende Udvalg for Udvikling og Omstilling i Regionerne.

44. Der bør lægges stor vægt på den bredest mulige formidling af viden og erfaringer fra de forskellige projekter.

45. Europa-Kommissionens indsamling af (statistiske) oplysninger kan yde et værdifuldt bidrag til at øge den lokale og regionale politiks indflydelse, og det er også hensigtsmæssigt, at der lægges vægt på indsamling af oplysninger om byudvikling.

46. Det bør også prioriteres højt at formidle de indsamlede oplysninger så bredt og så billigt som muligt.

REGIONSUDVALGET anmoder

Europa-Kommissionen og Ministerrådet om at tage hensyn til disse bemærkninger i forbindelse med udformningen af den politik, der baseres på Regionalfondsforordningens artikel 10.